दिल्ली हिंसा : पुलिसकर्मी पर बंदूक तानने वाला युवक गिरफ्तार
दिल्ली : उत्तर-पूर्वी दिल्ली के मौजपुर में हिंसा के दौरान गोली चलाने वाले और पुलिसकर्मी पर बंदूक तानने वाले युवक को उत्तर प्रदेश से गिरफ़्तारी कर लिया गया है। इसके अलावा दिल्ली हिंसा में अब तक करीब 1300 लोगों को गिरफ़्तार किया या हिरासत में लिया गया है।
अधिकारियों के मुताबिक जाफराबाद-मौजपुर रोड पर 24 फरवरी को एक युवक ने अपना तमंचा पुलिसकर्मी पर तान दिया था जिसका वीडियो वायरल हो गया। इस युवक की पहचान 33 वर्षीय शाहरुख के तौर पर हुई है। व्यक्ति ने पुलिस की मौजूदगी में आठ गोलियां चलाईं थीं। गिरफ्तारी के बाद शाहरुख को दिल्ली लाया जा रहा है।
एक अधिकारी ने कहा,‘‘दिल्ली पुलिस ने प्राथमिकी दर्ज कर 1284 लोगों को गिरफ्तार किया या हिरासत में लिया है।’’ पुलिस ने हालांकि गिरफ्तार किए गए लोगों के बारे में जानकारी सार्वजनिक नहीं की हैं। राजनीतिक दल और समाजिक कार्यकर्ता कानून के मुताबिक इन लोगों के बारे में जानकारी सार्वजनिक करने की मांग कर रहे हैं।
उधर, केंद्र सरकार ने मंगलवार को कहा कि दिल्ली हिंसा के बाद कानून एवं व्यवस्था की स्थिति को नियंत्रित करने एवं विश्वास बहाली के लिए अनेक कदम उठाये गए हैं तथा 120 से अधिक प्राथमिकी दर्ज करने के साथ काफी संख्या में उपद्रवियों को गिरफ्तार किया गया है ।
लोकसभा में रीता बहुगुणा जोशी एवं दिनेश चंद्र यादव के प्रश्न के लिखित उत्तर में गृह राज्य मंत्री नित्यानंद राय ने कहा, ‘‘केंद्रीय सशस्त्र पुलिस बल की 76 कंपनियों समेत पर्याप्त पुलिस बल एवं वरिष्ठ पुलिस अधिकारियों को संवेदनशील स्थानों पर तैनात किया किया गया।’’
उन्होंने कहा कि प्रभावित क्षेत्रों में स्थानीय शांति समितियों, रेजिडेंट वेलफेयर एसोसिएशनों , मार्केट वेलफेसर एसोसिएशनों, सिविल सोसाइटी समूहों, राजनीतिक दलों के प्रतिनिधियों के साथ बैठकें आयोजित की गई।
गृह राज्य मंत्री ने कहा, ‘‘120 से अधिक प्राथमिकी दर्ज की गई हैं और सैकड़ों उपद्रवियों को गिरफ्तार किया गया है। जांच अधिकारी सीसीटीवी फुटेज एकत्र कर रहे हैं और लोगों से वीडियो प्राप्त किये जा रहे हैं ताकि दोषियों पर कार्रवाई की जा सके। ’’
राय ने कहा कि दंगा प्रभावित क्षेत्रों में दंड प्रक्रिया संहिता की धारा 144 के तहत निषेधाज्ञा लागू की गई।
उन्होंने बताया कि पुलिस बलों ने लोगों में विश्वास बहाल करने के लिए इन क्षेत्रों में फ्लैग मार्च किया है। उन्होंने कहा कि उन मीडिया मंचों पर गहन निगरानी रखी जा रही है जो अफवाहें एवं बेबुनियाद खबरें फैला सकते हैं।
मंत्री ने कहा कि लोगों से शांति बनाये रखने और अफवाहों पर विश्वास नहीं करने की अपील की गई है।
अंकित के परिवार को एक करोड़ और सरकारी नौकरी
दिल्ली के मुख्यमंत्री अरविंद केजरीवाल ने लोगों से अपील की है कि वह जरूरतमंद लोगों की जानकारी मुहैया कराएं ताकि सरकारी एजेंसियां जल्द से जल्द मदद कर पाए। केजरीवाल ने सांप्रदायिक दंगों के दौरान जान गंवाने वाले खुफिया ब्यूरो के कर्मी अंकित शर्मा के परिवार को सोमवार को एक करोड़ रुपये की सम्मान राशि देने की घोषणा की। अंकित के परिवार को सरकारी नौकरी भी मिलेगी।
बीएसएफ ने सोमवार को अपने जवान मोहम्मद अनीस को 10 लाख रुपये का चेक सौंपा। अनीस के घर में तोड़फोड़ की गई थी और आग लगा दी गई थी।
इसी बीच मानवाधिकार कार्यकर्ताओं ने सोमवार को केंद्र और दिल्ली सरकार की आलोचना की। इनका आरोप है कि केंद्र और दिल्ली सरकार हिंसा प्रभावित लोगों को इलाज और कानूनी सहायता पहुंचाने में विफल रही।
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva